Nuwe Huise | coetzeeblog
12 Vrydag Feb 2016
Kom ons so elke sewe na agt weke by ons woonstel in Sete Quedas, in Brasilië. Hou ons die vordering dop, van die huise, wat gebou word, op die leë erwe, naby ons. Eers die aftreeplekkie van Adaó en sy vrou. Ideaal dink ons. Klein genoeg, met net plek vir die nodigste, ontslae van al die kaggelkakkies. Makliker met die skoonmaak, veral as mens ouer word. Hulle is gelukkig, al die kinders en familie is in die omgewing. Niks groter nodig nie.
Die huis is nog nie eens klaar nie, toe sien ons daar word gewerskaf, op die erf langsaan. Eintlik sommer byna teenaan. Darem ´n nou gangetjie, tussen die twee huise, genoeg om enigiemand met engtevrees, soos die ou mense sou sê, die ritteltits te gee of te laat weghardloop. Duidelik is die munisipale regulasies, hier, baie anders. Op sommige plekke, gebruik buurhuise, somer gemeenskaplike mure. Daar sal seker nog ´n geut aangebring moet word, want die klein huisie, let wel dit is twee woorde, se water sal pal teen die ander huis se muur afloop.
Sien dat hierdie ´n ander kaliber huis is. Met verlede week se besoek, nog te gou om te sien, presies hoe dinge binne, inmekaar steek. Dalk is hierdie boustyl, nie almal se smaak nie, maar dit is tog mooi en modern. Die straataansigte is ook baie misleidend. Omdat die erwe lank en skraal is, lyk die huise van vooraf, baie kleiner, as wat hulle werklik is.
Wat vir my opvallend is van die nuwe huise, wat deesdae in daardie omgewing gebou word, is die verskillende vlakke van die dakke. Geld speel seker nie ´n rol nie, maar dit is vir my as leek, ´n onnodigheid. Maak die konstruksie, baie duurder en ook die probleem van lekkasies, veral met die hoë reënval van hierdie wêreld, én omdat die meeste huise, dak teëls gebruik, maar dit lyk asof dit opgelos is met nuwe metodes van die dakke en mure voeg. As dit mode is, moet mens byhou! Die hoë dakke, is seker ook goed in hierdie warm klimaat, interessanter en minder eentonig, as die T-vormige en L-vormige huise, algemeen in SA, maar dat dit nie so ingewikkeld, hoef te wees nie, is seker. Dalk is ek nou maar net ´n knorrige ou oompie.
Hou hierdie spasie dop om die vordering te sien. Is hier iemand wat kan kan sê, dat hy al iemand met ritteltits gesien het?
10 thoughts on "Nuwe Huise"
Februarie 12, 2016 om 10:06 vm
Dis pragtige huise…maar sjoe daardie twee is darem styf teenmekaar!Weet darem nie of ek daarvan sal hou nie.Plaas 'n foto van die ritteltits..lol!
Februarie 27, 2016 om 3:24 nm
Nou moet jy weet, soms gebruik hulle gemeenskaplike mure, dan is daar in daardie muur, geen venster nie. Weet nie of ek ´n foto daarvan het nie, maar ek glo ´n video, behoort beter te wees.
Februarie 12, 2016 om 10:55 vm
Slaan jy my nou katswink met 'n dakteël!!! Kyk nou net! Nooit gedink (het ek al ooit daaraan gedink….) dat hulle so modern kan raak daar in jou geweste nie! Hou van, hoor!
Februarie 27, 2016 om 3:22 nm
Genade, dink jy dat ons in Afrika is. Ha ha. Hier bly dit die gewildste van huisbedekking.
Februarie 12, 2016 om 2:01 nm
Ek verwonder my aan die lae heininkie van die laaste een. Hulle woon duidelik nie in Gauteng nie. Ek hou van die dakke, dit lyk baie mooi, en as hy lek, is dit die man van die huis se probleem!
Februarie 27, 2016 om 3:20 nm
Nou praat jy oor die man van die huis se probleem. Op sommige van daardie teëls, moet mens baie versigtig beweeg. Hier bly dit nog die gewildste.
Februarie 12, 2016 om 5:35 nm
Gaan jy ook bou?
Het al baie oorweeg, maar dan moet mens verhuur en jy weet, oral is huurders maar nie lekker nie. Daar is uitsonderings.